Covid-19-samevatting: VSA skenk nóg geld aan SA | Maroela Media
President Donald Trump praat Donderdag by die Withuis in Washington. (Foto: Evan Vucci, AP)
Die Amerikaanse regering gaan nog geld aan Suid-Afrika bewillig om die land se hantering van die Covid-19-pandemie te steun.
Die VSA het Donderdag in 'n verklaring op die webtuiste van die Amerikaanse ambassade en konsulate in Suid-Afrika gesê die land gaan nog sowat R33,7 miljoen ($1,8 miljoen) aan Suid-Afrika skenk. Die geld kom uit die Amerikaanse agentskap vir internasionale ontwikkeling (USAID) se noodreserwefonds.
Luidens die verklaring het die VSA hom nou verbind om altesaam sowat R51,5 miljoen ($2 770 000) aan Suid-Afrika te skenk vir die stryd teen Covid-19. Dít volg nadat die VSA verlede maand reeds sowat R18 miljoen ($970 000) bewillig het.
Die aankondiging volg kort nadat pres. Donald Trump sy administrasie opdrag gegee het om die land se steun aan die Wêreldgesondheidsorganisasie (WGO) te staak. Die besluit het egter wye teenkanting ontvang.
Maroela Media het vroeër berig die VSA is die grootste enkele finansierder van die WGO en het verlede jaar $400 miljoen aan die organisasie oorbetaal.
Vakbond steun die geleidelike ophef van afsondering
Die vakbond Uasa het gesê hoewel die regering se plan om die algehele landwye afsondering geleidelik op te hef nie 'n maklike besluit is nie, is dit wel die regte besluit.
"Aangesien ons ekonomie reeds onder ernstige druk verkeer het nog voordat die virus sy verskyning gemaak het, moet ons die situasie geleidelik normaliseer," het Stanford Mazhindu, woordvoerder van Uasa, in 'n verklaring gesê.
Maroela Media het vroeër berig dr. Nkosazana Dlamini-Zuma, minister van samewerkende regering en tradisionele sake, het Donderdag op 'n mediakonferensie enkele veranderinge aan die afsonderingsregulasies aangebring. Die veranderinge sluit in dat sekere sektore weer kan begin werk.
"Dit is 'n moeilike besluit wat slegs kan werk as die kwesbaarste mense beskerm word, terwyl die sterker werkers vorentoe beweeg om die land van bankrotskap te red. Die hersiene regulasies beteken dat meer mense nou weer aktief kan deelneem aan die ekonomie en geld kan verdien vir hul gesinne," het Mazhindu gesê.
Wuhan se dodetal hersien
'n Man stap Donderdag n Wuhan in China. (Foto: Ng Han Guan, AP)
Die sterftesyfer in Wuhan in China weens die nuwe koronavirus is hersien en nóg 1 290 sterftes is aangemeld. Dit dui op 'n toename van 50%.
Volgens die jongste syfers het 4 632 mense werklik aan Covid-19 in China gesterf sedert die virus in Desember in Wuhan uitgebreek het. Dit volg nadat die land se dodetal weke lank rondom die 3 300-kerf stilgestaan het.
Die aantal sterftes moes egter hersien word nadat enkele mediese instansies aanvanklik nie sterftes by Wuhan se siektevoorkoming-en-beheerstelsel aangemeld het nie.
"Weens die gebrek aan toelatings- en behandelingsvermoë het 'n paar mediese instellings in die vroeë stadium van die uitbreking nie betyds met die nodige owerhede kontak gemaak nie. Hospitale en noodwerkers was ook oorval met pasiënte," het 'n amptenaar by Wuhan se siektevoorkoming-en-beheerstelsel se hoofkantoor aan die Xinhua News Agency gesê.
Volgens die amptenaar is gevalle as gevolg hiervan laat, verkeerdelik of glad nie aangemeld nie.
Owerhede in Wuhan hou vol dat die werklike syfers nie opsetlik van die publiek weerhou is nie.
Amerika China In die nuus koronavirus Nkosazana Dlamini-Zuma
Vier vas ná roof by vulstasies
Duisende in Kaapstad oortree regulasies
Wonder net hoeveel van die skenking gaan by die mense in nood uitkom en nie net "verdwyn" nie.
Nou toe nou, nou moet ons regering ook leer om nie te vinnig uit die blokke wees om China terwille te wees. Met al die lingse histerie glo ek vas dat die besluit om geld van WHO (Tydelik) te weerhou nie ligtelik geneem is nie. Wanneer die krisis eendag verby is, moet die wêreld ernstig kyk na die instansies wat veronderstel is om na die beste belang van alle mense om te sien. Begin maar gerus by die VN.
En geen woord van dankbaarheid van die futlose kant nie ? Het enige afrika land ooit geld of hulp aangebied vir die VSA ?
Ek ondersteun DT 100% dankie VSA vir die fondse. Die GROOT vraag is vir wat/wie gaan die fondse gebruik word?
Die stof moet eers BEHOORLIK gaan lê, (en nat gespuit word.) Voordat daar besluite geneem word om die Lock down van die hand te wys.
Ja, dit is vir ons Land en almal bitter moeilike omstandighede, maar ons is steeds BAIE beter af as vele ander Lande.
Ek wil nou nie 'n demper op alles plaats nie, maar die eerste vraag/gedagte wat by my opgekom het was: Gaan iemand nou nie die geld wanbestuur? Gaan die persone wat dit werklik nodig het baat vind?